АҞӘА, жәабран 9 — Sputnik, Бадраҟ Аҩӡба. Аԥсны Аҳәынҭқарратә миграциатә маҵзураҟны иӡырыргеит аусзуҩцәа рзы амаҭәа аформа ҿыц.
"Ареидтә уснагӡатәқәа рымҩаԥгараан амиграциатә маҵзура аусзуҩцәа егьырҭ зегьы ирылукаауазароуп. Уи адагьы, Аԥсныҟа иааз амигрантцәа ирдыруазароуп ирацәажәо ахаҿы амиграциатә маҵзура аусзуҩ шиакәу", — иҳәеит Аҳәынҭқарратә миграциатә маҵзура аиҳабы Алықьса Аџьынџьал.
Иара иажәақәа рыла ари аформа анныҟәырго ареидтә уснагӡатә ҷыдақәа раан заҵәык ауп.
"Аформа зсырбаз Аԥыза-министри атәыла Ахадеи иргәаԥхеит. Нас Шәача аӡахразы иҿаҳҵеит", — иҳәеит Аџьынџьал.
Аформа акомплектк ахәԥса 1750 мааҭ артәоит.
"Сара исҭахын аформа ара иҿасҵар, аха хәыԥсала ҳзеиламӡеит – 4500 мааҭ рҭаххеит", — иҳәеит иара.
Аҳәынҭқарратә миграциатә маҵзура аусзуҩцәа рзы ирхиоуп 70 форма. Аҩырақәа ирну аԥсышәалеи, урысшәалеи англыз бызшәалеи ишьақәыргылоуп.